În ianuarie 2024, datoria externă a României a crescut cu 4,314 miliarde euro. Astfel, suma totală pe care țara noastră ar trebui să o returneze a ajuns la pragul de la 173,126 miliarde euro. În același timp, deficitul de cont curent s-a majorat cu 78,7%, atingând valoarea de 1,358 miliarde euro.
Datoria externă a României a crescut
Țara noastră a acumulat o datorie externă de 173,126 miliarde euro.
"Contul curent al balanţei de plăţi a înregistrat un deficit de 1.358 milioane euro, comparativ cu 760 milioane euro în luna ianuarie 2023. În structura acestuia, balanţa bunurilor a consemnat un deficit mai mic cu 229 milioane euro, balanţa serviciilor a înregistrat un excedent mai mic cu 351 milioane euro, balanţa veniturilor primare a înregistrat un deficit de 376 milioane euro comparativ cu un excedent de 27 milioane euro în luna ianuarie 2023, iar balanţa veniturilor secundare a înregistrat un excedent mai mic cu 72 milioane euro", arată BNR.
Situația lunii ianuarie
Potrivit anunțului Băncii Naționale a României, datoria pe termen lung a ajuns la suma de 125,244 miliarde euro la data de 31 ianuarie 2024. Aceasta reprezintă 72,3% din totalul datoriei externe.
Creșterea acesteia a fost de 3,4% față de 31 decembrie 2023. În același timp, datoria pe termen scurt a ajuns la nivelul de 47,882 miliarde euro, reprezentând 27,7% din totalul datoriei externe. În acest caz, creșterea a fost de 0,5%.
"În ceea ce priveşte datoria externă, cea pe termen lung a însumat 125,244 miliarde euro la 31 ianuarie 2024 (72,3% din totalul datoriei externe), în creştere cu 3,4% faţă de 31 decembrie 2023, iar datoria pe termen scurt a atins nivelul de 47,882 miliarde euro (27,7% din totalul datoriei externe), în creştere cu 0,5%. ", se arată în comunicatul BNR.
Datoria externă a României a crescut în ianuarie. Gradul de acoperire a importurilor de bunuri şi servicii, în creștere
În luna ianuarie 2024, rata serviciului datoriei externe pe termen lung a fost de 11,2%, în scădere față de 2023. Totodată, gradul de acoperire a importurilor de bunuri și servicii a fost de 6,3 luni, în creștere față de luna decembrie, când era de 5,6 luni.
La 31 ianuarie 2024, gradul de acoperire a datoriei externe pe termen scurt, calculată la valoarea reziduală, cu rezervele valutare la BNR, a fost de 99,9%, în creștere față de 97,4% la 31 decembrie 2023.